Η κυρία Σαρπαντιέ και τα παιδιά της
Στο εξαιρετικό αυτό έργο απεικονίζεται η φιλότεχνη κ. Σαρπαντιέ με τα παιδιά της σ’ ένα πλούσιο εσωτερικό. Ο πίνακας διακρίνεται για τη χάρη και την κομψότητα των μορφών και των αντικειμένων, με τη χρήση θερμών χρωμάτων και αντιθέσεων φωτός-σκιάς. Η μορφή της γυναίκας κυριαρχεί στο κέντρο, παρόλο που ο ζωγράφος δεν αποδίδει με ευκρίνεια τα χαρακτηριστικά της, ούτε εκείνα των παιδιών. Tην παραγγελία είχε κάνει ο Ζορζ Σαρπαντιέ που ήταν συνεπαρμένος με τον Ρενουάρ και εισήγαγε τον καλλιτέχνη στο περίφημο «σαλόνι» της κυρίας Σαρπαντιέ, όπου συγκεντρώνονταν καλλιτέχνες, συγγραφείς και αριστεροί πολιτικοί. Η είσοδος στον εύπορο κόσμο των Σαρπαντιέ έφερε σε επαφή τον Ρενουάρ με πολλούς ισχυρούς πελάτες. Όταν εκτέθηκε αυτό το εξαιρετικό πορτραίτο της κ. Σαρπαντιέ και των παιδιών της στο Σαλόνι του 1879, ο Ρενουάρ βρήκε και επίσημη αναγνώριση.